PATVIRTINTA

UAB Ignalinos šilumos tinklų

generalinio direktoriaus

2017 m. liepos 3 d. įsakymu Nr. V- 20

**UŽDAROSIOS AKCINĖS BENDROVĖS IGNALINOS ŠILUMOS TINKLŲ**

**MAŽOS VERTĖS PIRKIMŲ TVARKOS APRAŠAS**

TURINYS

1. PAGRINDINĖS SĄVOKOS
2. BENDROSIOS NUOSTATOS
3. MAŽOS VERTĖS PIRKIMŲ VYKDYMO BŪDAI
4. PASIRENGIMAS PIRKIMUI
5. MAŽOS VERTĖS PIRKIMUS ATLIEKANTYS ASMENYS
6. SKELBIAMOS APKLAUSOS VYKDYMO EIGA
7. NESKELBIAMOS APKLAUSOS VYKDYMO EIGA
8. PIRKIMO (PRELIMINARIOJI) SUTARTIS
9. BAIGIAMOSIOS NUOSTATOS

**I. PAGRINDINĖS SĄVOKOS**

1. Mažos vertės pirkimų tvarkos apraše naudojami terminai ir sutrumpinimai:

|  |  |
| --- | --- |
| **Aprašas** | Šis UAB Ignalinos šilumos tinklų mažos vertės pirkimų tvarkos aprašas, parengtas vadovaujantis Lietuvos Respublikos pirkimų, atliekamų vandentvarkos, energetikos, transporto ar pašto paslaugų srities perkančiųjų subjektų įstatymu (toliau – Įstatymas). |
| **Bendrovė** | UAB Ignalinos šilumos tinklai (juridinio asmens kodas 155634880). |
| **CVP IS** | Viešųjų pirkimų tarnybos administruojama Centrinė viešųjų pirkimų informacinė sistema. |
| **CPO** | Centrinė perkančioji organizacija. |
| **Ekspertas** | Pirkimų organizatoriaus arba Komisijos pakviestas Bendrovės darbuotojas ar kitas asmuo, turintis specialių žinių ir patirties perkamo objekto srityje. |
| **Komisija** | Bendrovės generalinio direktoriaus įsakymu sudaryta nuolatinė ir (ar) atskira pirkimų komisija, veikianti pagal jai suteiktus įgaliojimus. Komisija dirba pagal darbo reglamentą, kuris tvirtinamas Bendrovės generalinio direktoriaus įsakymo. |
| **Mažos vertės pirkimas arba Pirkimas** | Supaprastintas pirkimas:  a) kai prekių ar paslaugų pirkimo numatoma vertė yra mažesnė kaip 58 000 eurų be PVM, o darbų pirkimo numatoma vertė mažesnė kaip 145 000 eurų be PVM.; b) atliekamas toms atskiroms pirkimo dalims, kurių bendra vertė yra mažesnė kaip 58 000 eurų be PVM to paties tipo prekių ar paslaugų sutarčių vertės, o perkant darbus – mažesnė kaip 145 000 eurų be PVM. Jeigu numatoma pirkimo vertė yra lygi tarptautinio pirkimo vertės ribai arba ją viršija, Bendrovė turi užtikrinti, kad bendra dalių vertė, atliekant Mažos vertės ir kitų supaprastintų pirkimų procedūras, būtų ne didesnė kaip 20 procentų bendros visų pirkimo dalių vertės. |
| **Pirkimo iniciatorius** | Bendrovės darbuotojas, kuris laiku nurodė poreikį įsigyti reikalingų prekių, paslaugų ar darbų, taip pat atsakingas už techninių specifikacijų tinkamą parengimą ir kuris koordinuoja, prižiūri jo iniciatyva Bendrovės sudarytose Pirkimo sutartyse numatytų įsipareigojimų vykdymą, pristatymo (atlikimo, tiekimo) terminų laikymąsi, prekių, paslaugų ir darbų atitiktį Pirkimo sutartyse numatytiems kokybiniams ir kitiems reikalavimams, taip pat inicijuoja ar teikia siūlymus dėl Pirkimo sutarčių pratęsimo, keitimo, nutraukimo, atsakomybės priemonių taikymo Tiekėjui nevykdančiam ar netinkamai vykdančiam Pirkimo sutartyse nustatytus įsipareigojimus taikymo. |
| **Pirkimo organizatorius** | Bendrovės darbuotojas, kuris Bendrovės bei šiame Apraše nustatyta tvarka organizuoja ir atlieka Mažos vertės pirkimus, jeigu tokiems pirkimams nesudaroma Komisija. Pirkimų organizatoriumi gali būti tik nepriekaištingos reputacijos asmuo. |
| **Pirkimo pažyma** | Dokumentas, pildomas Pirkimų organizatoriaus ir pagrindžiantis jo priimtų sprendimų atitiktį Įstatymo ir kitų Pirkimų vykdymą reglamentuojančių teisės aktų reikalavimams. |
| **Numatoma Pirkimo vertė** | Bendrovės numatomos sudaryti sutarties (-čių) vertė, apskaičiuota vadovaujantis Pirkimų, atliekamų vandentvarkos, energetikos, transporto ar pašto paslaugų srities perkančiųjų subjektų įstatymo 13 straipsniu. |
| **Įstatymas** | Lietuvos Respublikos pirkimų, atliekamų vandentvarkos, energetikos, transporto ar pašto paslaugų srities perkančiųjų subjektų įstatymas (aktuali redakcija pradedant Mažos vertės pirkimą). |
| **VPĮ** | Lietuvos Respublikos viešųjų pirkimų įstatymas (aktuali redakcija pradedant Mažos vertės pirkimą). |
| **EBVPD** | Europos bendrasis viešojo pirkimo dokumentas. |
| **VPT** | Viešųjų pirkimų tarnyba. |

2. Kitos Apraše naudojamos sąvokos yra apibrėžtos Įstatyme.

**II. BENDROSIOS NUOSTATOS**

3. Aprašas nustato Bendrovės vykdomų prekių, paslaugų ir darbų Mažos vertės pirkimų (toliau – pirkimai) būdus ir jų procedūrų atlikimo tvarką, Pirkimo dokumentų rengimo ir teikimo Tiekėjams reikalavimus, ginčų nagrinėjimo procedūras.

4. Aprašas netaikomas pirkimams, kuriems netaikomos Įstatymo nuostatos.

5. Aprašas parengtas vadovaujantis:

5.1. Įstatymo nuostatomis;

5.2. Lietuvos Respublikos civiliniu kodeksu, kitais Pirkimus reglamentuojančiais teisės aktais.

6. Atlikdama Mažos vertės pirkimus Bendrovė vadovaujasi Įstatymu , šiuo Aprašu ir kitais teisės aktais, reglamentuojančiais Mažos vertės pirkimų vykdymą. Tuo atveju, kai Aprašas neatitinka Įstatymo nuostatų, taikomi Įstatymo reikalavimai.

7. Jei Bendrovė nusprendžia vykdyti pirkimą kuriuo nors iš pirkimo būdų, numatytų Įstatyme, pirkimas vykdomas vadovaujantis atitinkamą pirkimo būdą reglamentuojančiomis Įstatymo nuostatomis.

8. Pirkimai atliekami laikantis lygiateisiškumo, nediskriminavimo, abipusio pripažinimo, proporcingumo, skaidrumo principų. Bendrovė, vykdydama pirkimą, siekia racionaliai naudoti tam skirtas lėšas, bei užtikrina, kad būtų laikomasi aplinkos apsaugos, socialinės ir darbo teisės įpareigojimų vykdant pirkimo sutartis.

9. Planuojant pirkimus ir jiems rengiantis, negali būti siekiama išvengti Apraše nustatytos tvarkos taikymo ar dirbtinai sumažinti konkurenciją. Laikoma, kad konkurencija yra dirbtinai sumažinta, kai pirkimu tam tikriems tiekėjams nepagrįstai sudaromos palankesnės ar nepalankesnės sąlygos.

10. Atlikdama Mažos vertės pirkimus, Bendrovė privalomai taiko ir vadovaujasi Įstatymo I skyriaus, 44, 47 straipsnių, 68 straipsnio 1 dalies, 90 straipsnio, 94 straipsnio 5, 6, 7 ir 9 dalių, VI ir VII skyriaus nuostatomis, jei Įstatymas nenustato kitaip.

11. Mažos vertės pirkimo pradžią, pabaigą, Pirkimo procedūrų nutraukimą reglamentuoja Įstatymo 41 straipsnis.

12. Bendrovė turi teisę savo iniciatyva nutraukti pradėtas pirkimo procedūras. Tai gali būti atliekama bet kuriuo metu iki pirkimo sutarties (preliminariosios sutarties) sudarymo, jeigu atsirado aplinkybių, kurių nebuvo galima numatyti *(pavyzdžiui perkamos prekės, paslaugos ar darbai tapo nereikalingi, nėra numatyta pakankamai lėšų už jas sumokėti, pasikeitė techninės sąlygos ir pan.)* ir privalo tai padaryti, jeigu buvo pažeisti Įstatymo 29 straipsnio 1 dalyje nustatyti principai ir atitinkamos padėties negalima ištaisyti.

13. Pasikeitus Apraše minimiems teisės aktų nuostatoms, teisės aktams netekus galios arba įsigaliojus naujiems teisės aktams, kurie kitaip reguliuoja Apraše aptariamus aspektus, Aprašu vadovaujamasi tiek, kiek jis neprieštarauja teisės aktams, kartu atsižvelgiant į pasikeitusį, teisės aktuose įtvirtintą teisinį reguliavimą.

14. Bendrovė privalo įsigyti prekių, paslaugų ir darbų iš CPO arba per ją, jeigu CPO siūlomos prekės ar paslaugos, per sukurtą dinaminę pirkimų sistemą ar sudarytą preliminariąją sutartį galimos įsigyti prekės, paslaugos ar darbai atitinka Bendrovės poreikius ir Bendrovė negali prekių, paslaugų ar darbų įsigyti efektyvesniu būdu racionaliai naudodama tam skirtas lėšas. Bendrovė privalo motyvuoti savo sprendimą neatlikti pirkimo naudojantis CPO paslaugomis ir saugoti tai patvirtinantį dokumentą kartu su kitais Pirkimo dokumentais Įstatymo 103 straipsnyje nustatyta tvarka. Šiame punkte numatytos pareigos įsigyti prekių, paslaugų ir darbų iš CPO arba per ją gali būti nesilaikoma, kai atliekant neskelbiamą apklausą numatoma Pirkimo sutarties vertė yra mažesnė kaip 10 000 EUR (dešimt tūkstančių eurų) (be PVM).

**III. MAŽOS VERTĖS PIRKIMŲ VYKDYMO BŪDAI**

15. Bendrovės Mažos vertės pirkimai atliekami šiais būdais:

|  |  |
| --- | --- |
| **Skelbiama apklausa** | **Neskelbiama apklausa** |
| **15.1. Pirkimo būdo ypatumai** | |
| 15.1.1. Atliekama CVP IS priemonėmis, užpildant skelbimą apie pirkimą, vadovaujantis Viešųjų pirkimų tarnybos nustatyta tvarka. | 15.1.1. Atliekama apklausiant pasirinktą (-us) tiekėją (-us).  15.1.2. Pirkimai neskelbiamos apklausos būdu atliekami:  15.1.2.1. **žodžiu** (telefonu, tiesiogiai prekybos vietoje, vertinama internete tiekėjų skelbiama informacija apie prekių, paslaugų ar darbų kainą ir kitaip);  15.1.2.2. **raštu** (CVP IS priemonėmis, elektroniniu paštu, paštu, faksu ar kitomis priemonėmis);  15.1.2.3. **įsigyjant prekes ar paslaugas tiekėjo oficialioje elektroninėje parduotuvėje.** Tiekėjo pasiūlymu yra laikoma elektroninės parduotuvės tinklapyje viešai pateikta informacija apie prekes ar paslaugas, o sutartis laikoma sudaryta prisijungimo būdu, Bendrovei elektroninėmis priemonėmis pateikus Pirkimo užsakymą (atlikus atitinkamus registracijos veiksmus) ir sutikus su tiekėjo standartinėmis sutarties sąlygomis. Sutarties vykdymo metu šios sąlygos taikomos tiek, kiek jos neprieštarauja Įstatymo nuostatoms.  15.1.3. Pirkimai neskelbiamos apklausos būdu turi būti vykdomi CVP IS priemonėmis, išskyrus atvejus, kai Pirkimas atliekamas Įstatymo 79 straipsnio 1 dalies 3 punkte, 3 dalies 1, 2 ir 4 punktuose ar 5 ir 6 dalyse nustatytomis sąlygomis arba kai kviečiamas tik vienas tiekėjas. |
| **15.2. Atvejai, kada pirkimas gali būti atliekamas apklausos būdu** | |
| **Skelbiama apklausa** | **Neskelbiama apklausa** |
| 15.2.1. Pirkimas skelbiamos apklausos būdu gali būti vykdomas visais atvejais (net kai Aprašas leidžia rinktis paprastesnį pirkimo būdą (neskelbiamą apklausą raštu ar žodžiu)). | 15.2.1. jei numatoma pirkimo vertė yra ne daugiau kaip 25 000 eurų be PVM;  15.2.2. kai pirkimo vykdymo kaštai viršija Pirkimo vertę;  15.2.3. kai būtina ypač skubiai įsigyti prekių, paslaugų ar darbų;  15.2.4. jeigu Bendrovė pagal ankstesnę pirkimo sutartį iš kokio nors tiekėjo pirko prekių ir nustatė, kad iš jo verta pirkti papildomai, siekiant iš dalies pakeisti turimas prekes ar įrenginius arba padidinti turimų prekių ar įrenginių kiekį, kai , pakeitus tiekėją, Bendrovei reikėtų įsigyti medžiagų, turinčių kitokias technines charakteristikas, ir dėl to atsirastų nesuderinamumas arba per didelių techninių eksploatavimo ir priežiūros sunkumų. Tokių sutarčių, kaip ir pasikartojančių sutarčių, trukmė paprastai negali būti ilgesnė kaip 3 metai, skaičiuojant nuo pradinės pirkimo sutarties sudarymo momento;  15.2.5. jei perkamos prekės ir paslaugos naudojant reprezentacinėms išlaidoms skirtas lėšas;  15.2.6. kai pirkimas galimas tik iš vieno tiekėjo dėl Įstatymo 79 straipsnio 1 dalies 3 punkte nurodytų priežasčių;  15.2.7. kitais Įstatymo 79 straipsnyje numatytais atvejais. |

**IV. PASIRENGIMAS PIRKIMUI**

16. Siekdama pasirengti pirkimui ir pranešti tiekėjams apie pirkimo planus bei reikalavimus, Bendrovė, vadovaudamasi Įstatymo 39 straipsnio nuostatomis bei jų nepažeisdama, gali prašyti suteikti ir gauti rinkos, taip pat nepriklausomų ekspertų, institucijų arba rinkos dalyvių konsultacijas, taip pat gali iš anksto CVP IS pagal Viešųjų pirkimų tarnybos nustatytą tvarką paskelbti pirkimų techninių specifikacijų projektus.

**V. MAŽOS VERTĖS PIRKIMUS ATLIEKANTYS ASMENYS**

17. Mažos vertės pirkimus Bendrovėje atlieka:

|  |  |  |
| --- | --- | --- |
| 17.1. Pirkimų iniciatorius | 17.2. Pirkimų organizatorius | 17.3. Pirkimų komisija |
| Bendrovės vidaus teisės aktais nustatytais atvejais | Gali atlikti visais atvejais, kai nesudaroma Komisija | a) Kai vykdomas Mažos vertės neskelbiamas pirkimas, o numatoma pirkimo vertė yra daugiau kaip 25 000 eurų be PVM;  b) kai to pagrįstai pageidauja Bendrovės generalinis direktorius. |

18. Tuo pačiu metu atliekamoms kelioms pirkimo procedūroms gali būti paskirti keli pirkimų organizatoriai arba sudaromos kelios Komisijos, Komisija dirba pagal ją sudariusios Bendrovės patvirtintą darbo reglamentą. Pirkimų organizatorius ir Komisija yra atskaitingi Bendrovei ir vykdo tik rašytines jos užduotis bei įpareigojimus.

19. Pirkimo procedūrose gali dalyvauti Ekspertai ir kiti Įstatyme numatyti asmenys.

20. Bendrovė, siekdama užkirsti kelią Pirkimuose kylantiems interesų konfliktams, reikalauja, kad Bendrovės ar pagalbinės pirkimų veiklos paslaugų teikėjo darbuotojai, Komisijos nariai ar Ekspertai, stebėtojai, dalyvaujantys Pirkimo procedūroje ar galintys daryti įtaką jos rezultatams, Pirkimo procedūroje dalyvautų ar su Pirkimu susijusius sprendimus priimtų, tik prieš tai pasirašę konfidencialumo pasižadėjimą ir nešališkumo deklaraciją. Analogiški reikalavimai taikomi ir Pirkimų organizatoriui. Konfidencialumo pasižadėjimą ir nešališkumo deklaraciją asmuo pasirašo, kai yra paskiriamas atlikti jam numatytas pareigas.

21. Kiekviena atliekama pirkimo procedūra patvirtinama toliau nurodomais dokumentais:

21.1. jei atliekama apklausos žodžiu pirkimą patvirtinantys dokumentai yra sutartis ir CVP IS paskelbta informacija apie ją, o jei sutartis sudaryta žodžiu – sąskaita faktūra arba kiti buhalterinės apskaitos dokumentai. Pirkimo organizatorius arba Pirkimo iniciatorius pirkimo rezultatus gali įforminti ir pirkimo pažyma;

21.2. jei atliekama apklausos raštu, pirkimą patvirtinantys dokumentai yra susirašinėjimo informacija, įskaitant skelbimą apie pirkimą (jei pirkimas buvo skelbiamas) ir kitus pirkimo dokumentus, protokolai (jei Pirkimą atlieka Pirkimų Komisija ar surašomi derybų ar susitikimų su tiekėjais atveju). Pirkimo pažyma (jei pirkimą vykdo Pirkimo organizatorius), taip pat sudaryta sutartis ir CVP IS paskelbta informacija apie ją, o jei sutartis sudaryta žodžiu – sąskaita faktūra arba kiti buhalterinės apskaitos dokumentai.

**VI. SKELBIAMOS APKLAUSOS VYKDYMO EIGA**

22. Atliekant Pirkimą skelbiamos apklausos būdu turi būti rengiami pirkimo dokumentai. Pirkimo dokumentai rengiami lietuvių kalba. Papildomai pirkimo dokumentai gali būti rengiami ir kitomis kalbomis.

23. Pirkimo dokumentai turi būti tikslūs, aiškūs, be dviprasmybių, kad tiekėjai galėtų pateikti pasiūlymus, o Bendrovė nupirkt tai, ko reikia. Pirkimo dokumentuose turi būti:

23.1. prekių, paslaugų ar darbų pavadinimas, kiekis (apimtis), su prekėmis teiktinų paslaugų pobūdis, prekių tiekimo, paslaugų teikimo ar darbų atlikimo terminai;

23.2. techninė specifikacija;

23.3. Bendrovės siūlomos šalims pasirašyti Pirkimo esminės sutarties sąlygos ir (arba) Pirkimo sutarties projektas, jeigu jis yra parengtas;

23.4. jeigu ketinama sudaryti preliminariąją sutartį, Pirkimo dokumentuose turi būti preliminariosios esminės sutarties sąlygos ir (arba) preliminariosios sutarties projektas, jeigu jis yra parengtas;

23.5. pasiūlymų rengimo reikalavimai;

23.6. jei taikoma – tiekėjų pašalinimo pagrindai, kvalifikacijos reikalavimai ir (arba) reikalaujami kokybės vadybos sistemos ir (arba) aplinkos apsaugos vadybos sistemos standartai (toliau – reikalavimai tiekėjui). Kadangi šiai informacijai patikrinti gali būti naudojamas EBVPD, nurodoma informacija, ar juo naudojamasi šiame pirkime (jei taip – pateikiama nuoroda į jį: https://ec.europa.eu/growth/tools-databases/espd/filter?lang=lt) ar tiekėjų bus prašoma iškart pateikti dokumentus, patvirtinančius tiekėjo atitiktį keliamiems reikalavimams. Pirkimo dokumentuose gali būti nustatyta, jog dokumentų, patvirtinančių tiekėjo atitiktį keliamiems reikalavimams bus prašoma tik iš galimo laimėtojo, netaikant reikalavimų dėl EBVPD.

23.7. informacija, kaip turi būti apskaičiuota ir išreikšta pasiūlymuose nurodoma kaina ar sąnaudos. Į kainą ar sąnaudas turi būti įskaičiuoti visi mokesčiai;

23.8. reikalavimas tiekėjams nurodyti, kokia Pirkimo daliai ir kokie subtiekėjai (jeigu jie žinomi) pasitelkiami;

23.9. informacija, kad tiekėjas privalo nurodyti, kuri informacija, vadovaujantis įstatymo 32 straipsniu, yra konfidenciali;

23.10. informacija apie pasiūlymų pateikimo termino pabaigą, pateikimo vietą ir būdą;

23.11. informacija apie galimybę šifruoti teikiamus pasiūlymus;

23.12. informacija, ar susipažinimo su pasiūlymais procedūroje galės dalyvauti tiekėjai ar jų įgalioti atstovai;

23.13. pasiūlymų vertinimo kriterijai ir sąlygos;

23.14. informacija, ar Pirkimo metu bus deramasi arba kokiais atvejais bus deramasi , ir derybų sąlygos bei tvarka;

23.15. būdai, kuriais tiekėjai gali prašyti Pirkimo dokumentų paaiškinimų ir tokių prašymų pateikimo terminas, informacija, ar Bendrovė ketina rengti dėl to susitikimą su tiekėjais, taip pat būdai, kuriais Bendrovė savo iniciatyva gali paaiškinti (patikslinti) Pirkimo dokumentus;

23.16. Pirkimo organizatoriaus arba Komisijos narių (vieno ar kelių), kurie įgalioti palaikyti tiesioginį ryšį su tiekėjais ir gauti iš jų (ne tarpininkų) pranešimus, susijusius su Pirkimų procedūromis, vardai, pavardės, kontaktinė informacija;

23.17. kita informacija Pirkimo dokumentuose pateikiama pagal poreikį, atsižvelgiant į Pirkimo objekto specifiką;

24. Pirkimo dokumentuose turi būti nustatomas pasiūlymų pateikimo terminas. Jis nustatomas toks, kad tiekėjui pakaktų laiko parengti pasiūlymą pagal nustatytus reikalavimus. Minimalus pasiūlymų pateikimo terminas – 3 darbo dienos nuo skelbimo paskelbimo CVP IS dienos. Nustatant pasiūlymo pateikimo terminą, į jį turi būti įtraukiamas papildomas laikas, reikalingas Viešųjų pirkimų tarnybai skelbimui paskelbti (1 darbo diena).

25. Paskelbiamas skelbimas apie pirkimą VPT nustatyta tvarka.

26. Jei gauta paklausimų dėl Pirkimo dokumentų, teikiami Pirkimo dokumentų paaiškinimai ar patikslinimai. Paaiškinimai ar patikslinimai, kol nėra pasibaigęs pasiūlymų pateikimo terminas, gali būti teikiami ir Bendrovės iniciatyva. Tiekėjai pasiūlymus dėl pirkimo dokumentų patikslinimų gali pateikti ne vėliau kaip likus 2 darbo dienoms iki pasiūlymų pateikimo termino pabaigos. Pirkimo dokumentuose gali būti nustatytas kitas terminas.

27. Paaiškinimai ar patikslinimai skelbiami CVP IS priemonėmis ir siunčiami užklausą pateikusiam bei visiems prie Pirkimo prisijungusiems tiekėjams. Jei paaiškinimai ar patikslinimai teikiami Bendrovės iniciatyva, jų paskelbimas CVP IS priemonėmis laikomas pakankamu. Paaiškinimai ar patikslinimai turi būti pateikiami likus ne mažiau kaip 1 darbo dienai iki pasiūlymų pateikimo termino pabaigos. Jei Bendrovė paaiškinimų ar patikslinimų nepateikia per nurodytą terminą, pasiūlymų terminas nukeliamas ne trumpesniam laikui nei tas, kiek vėluojama pateikti paaiškinimus ar patikslinimus.

28. Jei pateikti paaiškinimai ar patikslinimai iš esmės keičia Pirkimo dokumentuose nustatytus Pirkimo objektui keliamus reikalavimus, reikalavimus tiekėjui ar pasiūlymų rengimo reikalavimus, pasiūlymų pateikimo terminas skaičiuojamasis naujo, nuo paaiškinimų ar patikslinimų paskelbimo paaiškinimų ar patikslinimų paskelbimo paaiškinimų ar patikslinimų paaiškinimų ar patikslinimųCVP IS priemonėmis dienos. Įvykus pirmiau nurodytiems pokyčiams, skelbimas apie Pirkimą turi būti patikslinamas ir informacija apie atliktus pakeitimus siunčiama visiems prie Pirkimo prisijungusiems tiekėjams.

29. Jeigu rengiami susitikimai su tiekėjais dėl Pirkimo dokumentų, tai daroma su kiekvienu tiekėju individualiai. Surašomas tokio susitikimo protokolas, jame fiksuojami visi susitikimo metu pateikti klausimai dėl Pirkimo dokumentų ir atsakymai į juos. Parengtas susitikimo protokolo išrašas pateikiamas tomis pat priemonėmis ir būdu, kuriais pateikti Pirkimo dokumentai. Protokolo išraše negali būti atskleidžiama informacija apie susitikimo dalyvius.

30. Jei gauta pretenzijų – į jas atsakoma įstatyme nurodyta tvarka ir terminais, įvertinant, ar dėl pateikto atsakymo į pretenziją būtini Pirkimo dokumentų patikslinimai.

31. Suėjus pasiūlymų pateikimo terminui, susipažįstama su CVP IS priemonėmis pateiktais pasiūlymais, vadovaujantis Įstatymo 57 straipsnio nuostatomis[[1]](#footnote-1). Jei pirkimo dokumentuose buvo nurodyta, jog procedūroje galės dalyvauti tiekėjai ar jų įgaliotieji atstovai, sudaromas dalyvavusių asmenų sąrašas. Nedalyvavusiems tiekėjams, jeigu jie to pageidauja, CVP IS priemonėmis pateikiama informacija apie pasiūlymus pateikusius tiekėjus ir jų pasiūlytas kainas.

32. Bendrovė ekonomiškai naudingiausią pasiūlymą išrenka vadovaudamasi įstatymo 64 straipsnyje nustatytais reikalavimais.

33. Jei Pirkimo dokumentuose buvo nustatyti reikalavimai tiekėjui ir nereikalauta EBVPD, o prašyta pateikti atitiktį keliamiems reikalavimams patvirtinančius dokumentus pagal Įstatymo 59 straipsnį ir VPĮ 51 straipsnį, patikrinama, ar pagal pateiktuose dokumentuose nurodytą informaciją tiekėjas atitinka keliamus reikalavimus.

34. Jei Pirkimo dokumentuose buvo nustatyti reikalavimai tiekėjui ir reikalauta EBVPD, įvertinama jame pateikta informacija ir priimamas sprendimas dėl kiekvieno pasiūlymą pateikusio dalyvio atitikties reikalavimams.

35. Jei buvo numatyta, kad dokumentų, patvirtinančių tiekėjo atitiktį keliamiems reikalavimams, bus prašoma tik iš galimo laimėtojo, netaikant reikalavimų dėl EBVPD, toliau vykdoma Taisyklių 35 punkte nurodoma procedūra.

36. Tiekėjai informuojami apie patikrinimo rezultatus (tiekėjas atitinka/neatitinka keliamus reikalavimus). Teisę dalyvauti tolesnėse pirkimo procedūrose turi keliamus reikalavimus atitinkantys dalyviai. Jei tiekėjas šalinamas iš Pirkimo, tiekėjui nurodomas jo pašalinimo pagrindas.

37. Jei tiekėjas nebuvo pašalintas – vertinama, ar jo siūlomas Pirkimo objektas atitinka nustatytus reikalavimus ir ar tiekėjo pasiūlyta kaina nėra per didelė ir Bendrovei nepriimtina. Jei Pirkimo dokumentuose buvo nurodyta, jog bus taikomas toks reikalavimas, prašoma pagrįsti neįprastai mažą kainą ar sąnaudas Įstatymo nustatyta tvarka. Tiekėjai informuojami apie vertinimo rezultatus (nurodoma, ar pasiūlymas atitiko Pirkimo dokumentuose nustatytus reikalavimus, ar tiekėjas pagrindė neįprastai mažą kainą ar sąnaudas (jei to buvo prašyta)). Bendrovė gali nevertinti viso tiekėjo pasiūlymo, jeigu patikrinusi jo dalį nustato, kad pasiūlymas, vadovaujantis jam nustatytais reikalavimais, turi būti atmetamas.

38. Jei Pirkimo dokumentuose buvo numatyta, kad Pirkimo metu bus deramasi, vykdomos derybos, siekiant geriausio Pirkimo dokumentuose nurodytus Bendrovės poreikius atitinkančio rezultato. Derybos vyksta laikantis toliau nurodytų sąlygų:

38.1. visiems tiekėjams taikomi vienodi reikalavimai, suteikiamos vienodos galimybės ir pateikiama vienoda informacija – teikdama informaciją, Bendrovė neturi diskriminuoti tiekėjų;

38.2. tretiesiems asmenims ir derybose dalyvaujantiems tiekėjams negali būti atskleidžiama jokia derybų metu iš tiekėjo gauta informacija, taip pat informacija apie derybų metu pasiektus susitarimus;

38.3. negalima derėtis dėl reikalavimų tiekėjui[[2]](#footnote-2), pasiūlymo vertinimo kriterijų ir vertinimo tvarkos. Bendrovė gali nusimatyti ir daugiau aspektų, dėl kurių nesiderama;

38.4. derybos gali būti vykdomos raštu (faksu, elektroniniu paštu arba CVP IS) arba žodžiu (susitikimo su tiekėju metu arba konferencijos telefonu/internetu būdu). Derybų, vykdomų žodžiu, atveju derybų protokole išdėstoma derybų eiga ir derybų metu pasiekti susitarimai, ir derybų protokolą pasirašo derybose dalyvavęs Pirkimo organizatorius ar Komisijos narys (ar nariai) bei tiekėjas, su kuriuo derėtasi. Jei derybos vykdomos raštu, derybų eigos protokolo surašyti nereikia;

38.5. Derybos vykdomos iki galutinių tiekėjų pasiūlymų pateikimo (jei tiekėjas nepateikia galutinio pasiūlymo, galutiniu pasiūlymu laikomas prieš tai pateiktas to tiekėjo pasiūlymas, įskaitant visus derybų metu atliktus pakeitimus).

39. Jeigu buvo vykdomos derybos, įvertinama galutinio pasiūlymo atitiktis Pirkimo dokumentuose nustatytiems reikalavimams, ar tiekėjo pasiūlyta kaina nėra per didelė Bendrovei nepriimtina. Jei taikoma – prašoma pagrįsti neįprastai mažą kainą ar sąnaudas Įstatymo nustatyta tvarka. Tiekėjai informuojami apie vertinimo rezultatus (nurodoma, ar pasiūlymas atitiko Pirkimo dokumentuose nustatytus reikalavimus, ar tiekėjas pagrindė neįprastai mažą kainą ar sąnaudas (jei to buvo prašyta)).

40. Į pasiūlymų eilę įtraukiami tie tiekėja, kurių pasiūlymai atitiko Pirkimo dokumentuose nustatytus reikalavimus. Pasiūlymų eilė sudaroma ekonominio naudingumo mažėjimo tvarka. Jei kelių tiekėjų pasiūlymų ekonominis naudingumas yra vienodas, sudarant pasiūlymų eilę, pirmesnis įrašomas tiekėjas, kurio pasiūlymas pateiktas anksčiausiai. Eilė nesudaroma, jei pasiūlymą pateikė ar, Pirkimo procedūrų metu atmetus kitus pasiūlymus, liko vienas tiekėjas. Laimėtoju gali būti pasirenkamas tik toks tiekėjas, kurio pasiūlymas atitinka Pirkimo dokumentuose nustatytus reikalavimus ir tiekėjo siūloma kaina nėra per didele ir Bendrovei nepriimtina.

41. Jei pirkime naudotas EBVPD, kreipiamasi į tiekėją , kurio pasiūlymas gali būti pripažintas laimėjusiu, reikalaujant pateikti EBVPD nurodytą informaciją patvirtinančius dokumentus (žr. VPĮ 51 straipsnį). Jei šių dokumentų tiekėjas pateikti negali, jis šalinamas iš Pirkimo. Jei buvo sudaroma pasiūlymų eilė – kreipiamasi į tiekėją, kurio pasiūlymas yra sekantis eilėje. Jei pateikti dokumentai patvirtina EBVPD nurodytą informaciją, tiekėjo pasiūlymas skelbiamas Pirkimo laimėtoju.

42. Suinteresuotieji dalyviai ne vėliau kaip per 5 darbo dienas nuo sprendimo priėmimo raštu informuojami apie procedūros rezultatus (žr. Įstatymo 68 straipsnio 1 dalį), išskyrus atvejus, kai pirkimo sutartis sudaroma žodžiu. Dalyvis, kurio pasiūlymas nustatytas laimėjęs, kviečiamas sudaryti pirkimo ar preliminariosios sutarties.

43. Jei pirkime EBVPD nenaudotas – pirmasis pasiūlymų eilėje esantis tiekėjas (o jei ji nesudaroma – vienintelis pasiūlymą pateikęs ar vienintelis likęs nepašalintas tiekėjas) skelbiamas Pirkimo laimėtoju, suinteresuotieji dalyviai ne vėliau kaip per 5 darbo dienas nuo sprendimo priėmimo raštu informuojami apie procedūros rezultatus (žr. Įstatymo 68 straipsnio 1 dalį), išskyrus atvejus, kai pirkimo sutartis sudaroma žodžiu. Dalyvis, kurio pasiūlymas nustatytas laimėjęs, kviečiamas sudaryti pirkimo ar preliminariosios sutarties.

44. Jeigu tiekėjas, kuriam buvo pasiūlyta sudaryti Pirkimo sutartį ar preliminariąją sutartį, raštu atsisako ją sudaryti arba nepateikia Pirkimo dokumentuose nustatyto Pirkimo sutarties įvykdymo užtikrinimą patvirtinančio dokumento (jei buvo prašoma), arba iki Bendrovės nurodyto laiko nepasirašo Pirkimo sutarties ar preliminariosios sutarties, ar atsisako sudaryti Pirkimo sutartį ar preliminariąją sutartį Įstatyme ir pirkimo dokumentuose nustatytomis sąlygomis, laikoma, kad jis atsisakė sudaryti Pirkimo sutartį ar preliminariąją sutartį. Tokiu atveju Bendrovė siūlo sudaryti Pirkimo sutartį ar preliminariąją sutartį tiekėjui, kurio pasiūlymas pagal nustatytą pasiūlymų eilę yra pirmas po tiekėjo, atsisakiusio sudaryti Pirkimo sutartį ar preliminariąją sutartį.

45. Jei priimamas sprendimas nesudaryti Pirkimo sutarties ar preliminariosios sutarties arba pradėti Pirkimą iš naujo – suinteresuotieji dalyviai apie tai informuojami, nurodant tokio sprendimo priežastis.

**VII. NESKELBIAMOS APKLAUSOS VYKDYMO EIGA**

46. Atliekant Pirkimą neskelbiamos apklausos būdu Pirkimo dokumentai gali būti nerengiami. Jei nusprendžiama juos rengti, jų reikalavimai nustatomi Bendrovės nuožiūra.

47. Jei į tiekėją (-us) kreipiamasi raštu – nurodomas pasiūlymų pateikimo terminas. Jis nustatomas toks , kad tiekėjui pakaktų laiko parengti pasiūlymą.

48. Susipažinimo su pateiktais pasiūlymais procedūra gali nevykti – Bendrovė gali iš karto patikrinti tiekėjo siūlomą objektą ir vertinti jo kainos priimtinumą.

49. Patikrinama, ar tiekėjo siūlomas Pirkimo objektas atitinka Bendrovės poreikius ir ar tiekėjo siūloma kaina nėra per didelė ir Bendrovei nepriimtina. Bendrovė gali nevertinti viso tiekėjo pasiūlymo, jeigu patikrinusi jo dalį nustato, kad pasiūlymas, vadovaujantis jam nustatytais reikalavimais, turi būti atmetamas.

50. Jei buvo numatyta, kad Pirkimo metu bus deramasi – vykdomos derybos.

51. Laimėtoju gali būti pasirenkamas tik toks tiekėjas, kurio pasiūlymas atitinka Bendrovės poreikius (o jei rengiami Pirkimo dokumentai – juose nustatytus reikalavimus) ir tiekėjo siūloma kaina nėra per didelė ir Bendrovei nepriimtina.

52. Jei buvo apklausti keli tiekėjai, laimėtoju išrenkamas tas, kurio pasiūlymas geriausiai tenkina Bendrovės poreikius (o jei buvo rengiami Pirkimo dokumentai – juose nustatytus reikalavimus) ir tiekėjo siūloma kaina nėra per didelė ir Bendrovei nepriimta.

53. Suinteresuotieji dalyviai ne vėliau kaip per 5 darbo dienas nuo sprendimo priėmimo raštu informuojami apie procedūros rezultatus, išskyrus atvejus, kai pirkimo sutartis sudaroma žodžiu.

54. Su dalyviu, kurio pasiūlymas nustatytas laimėjęs, sudaroma Pirkimo ar preliminarioji sutartis.

**VIII. PIRKIMO (PRELIMINARIOJI) SUTARTIS**

55. Sudaromoje Pirkimo sutartyje turi būti nustatomas ne ilgesnis kaip 3 metų nuo sutarties sudarymo prekių tiekimo, paslaugų teikimo, darbų atlikimo laikotarpis, išskyrus pagrįstus atvejus, kai, atsižvelgiant į perkamo objekto ypatybes ir siekiant racionalaus lėšų panaudojimo, būtina šį laikotarpį pailginti. Tokie atvejai numatyti Įstatymo 94 straipsnio 5 dalyje.

56. Preliminarioji sutartis negali būti sudaryta ilgesniam kaip 8 metų laikotarpiui, išskyrus pagrįstus, su Pirkimo objektu susijusius atvejus, kurie nurodomi skelbime apie Pirkimą arba kvietime tiekėjams. Tokie atvejai numatyti Įstatymo 94 straipsnio 6 dalyje.

57. Pirkimo sutartis preliminariosios sutarties pagrindu gali būti sudaryta ne vėliau kaip iki preliminariosios sutarties galiojimo termino pabaigos, tačiau pati Pirkimo sutartis gali galioti ir ilgiau.

58. Sutartis sudaroma raštu. Žodžiu ji gali būti sudaroma tik tada, kai Pirkimo sutarties vertė yra mažesnė kaip 3 000 Eur (trys tūkstančiai eurų) (be PVM).

59. Laimėjusio dalyvio pasiūlymas, sudaryta Pirkimo sutartis, preliminarioji sutartis ir šių sutarčių pakeitimai, išskyrus informaciją, kurios atskleidimas prieštarautų informacijos ir duomenų apsaugą reguliuojantiems teisės aktams arba visuomenės interesams, pažeistų teisėtus konkretaus tiekėjo komercinius interesus arba turėtų neigiamą poveikį tiekėjų konkurencijai, ne vėliau kaip per 15 dienų nuo Pirkimo sutarties ar preliminariosios sutarties sudarymo ar jų pakeitimo , bet ne vėliau kaip iki pirmojo mokėjimo pagal jį pradžios VPT nustatyta tvarka turi būti paskelbti CVP IS.

60. Šis reikalavimas netaikomas Pirkimams, kai pasiūlymas pateikiamas žodžiu arba Pirkimo sutartis sudaroma žodžiu, taip pat Pirkimams, atliekamiems neskelbiamos apklausos būdu, esant Įstatymo 79 straipsnio 1 dalies 3 punkto b ir c papunkčiuose ir 6 dalies 5, 6, 7 punktuose nustatytoms sąlygoms, jeigu jų metu laimėjusiu dalyviu nustatomas fizinis asmuo, kai pirkimo tikslas buvo sukurti arba įsigyti unikalų meno kūrinį ar meninį atlikimą, taip pat laimėjusio dalyvio pasiūlymo. Pirkimo sutarties ar preliminariosios sutarties dalims, kai nėra techninį galimybių tokiu būdu paskelbti informacijos. Tokiu atveju Bendrovė turi sudaryti galimybę susipažinti su nepaskelbtomis laimėjusio dalyvio pasiūlymo. Pirkimo sutarties ar preliminariosios sutarties dalims.

61. Kai Pirkimo sutartis sudaroma raštu, joje turi būti nurodoma:

61.1. perkamos prekės, paslaugos ar darbai, preliminarus, o jeigu įmanoma – tikslus jų kiekis (apimtis);

61.2. kainodaros taisyklės (jas nustatant, gali būti vadovaujamasi VPT patvirtinta metodika);

61.3. mokėjimo tvarka. Mokėjimo laikotarpiai turi atitikti Lietuvos Respublikos mokėjimų, atliekamų pagal komercines sutartis, vėlavimo prevencijos įstatymo 5 straipsnyje nustatytus reikalavimus;

61.4. sutarties prievolių įvykdymo terminai;

61.5. sutarties priežiūros sąlygos ar pasirinkimo galimybės, jeigu tai numatoma;

61.6. subtiekėjai, jeigu vykdant Pirkimo sutartį jie pasitelkiami, ir jų keitimo tvarka;

61.7. informacija, kad jeigu tiekėjo kvalifikacija dėl teisės verstis atitinkama veikla nebuvo tikrinama arba tikrinama ne visa apimtimi, tiekėjas Bendrovei įsipareigoja, kad Pirkimo sutartį vykdys tik tokią teisę turintys asmenys;

61.8. kita informacija, nurodyta Įstatymo 95 straipsnyje, Pirkimo sutartyje pateikiama pagal poreikį, atsižvelgiant į pirkimo objekto specifiką.

62. Pasirašant ar nutraukiant Pirkimo sutartį, preliminariąją sutartį, vykdant ir keičiant Pirkimo sutartį, Bendrovės ir tiekėjo bendravimas bei keitimasis informacija gali vykti ne CPV IS priemonėmis.

63. Vykdant Pirkimo sutartį, pridėtinės vertės mokesčio sąskaitos faktūros, kreditiniai ir debetiniai dokumentai bei avansinės sąskaitos turi būti teikiami naudojantis informacinės sistemos ,,E. sąskaita“ priemonėmis, išskyrus Įstatymo 34 straipsnio 12 dalyje nustatytus atvejus ir kai Pirkimo sutartis sudaroma žodžiu.

64. Bendrovė CPV IS priemonėmis VPT jos nustatyta tvarka pateikia visų per kalendorinius metus sudarytų pirkimo sutarčių ataskaitą. Ataskaita pateikiama per 30 dienų, pasibaigus ataskaitiniams metams.

**IX. BAIGIAMOSIOS NUOSTATOS**

65. Planavimo ir pasirengimo pirkimams dokumentai, pasiūlymai bei jų nagrinėjimo ir vertinimo dokumentai, Komisijos sprendimų priėmimo, derybų ar kiti protokolai, susirašinėjimo su tiekėjais dokumentai, kiti su pirkimu susiję dokumentai saugomi Įstatymo 103 straipsnyje nustatyta tvarka.

66. Ginčų nagrinėjimas, žalos atlyginimas, Pirkimo sutarties pripažinimas negaliojančia, alternatyvios sankcijos reglamentuojamos Įstatymo VII skyriaus nuostatomis.

1. Įstatymo 57 straipsnyje nurodoma, kad susipažinimo su pasiūlymais procedūrą vykdo Komisija. Jei skelbiamą apklausą vykdo pirkimų organizatorius, jis atlieka tokius pat veiksmus, kokius šiame straipsnyje nustatytais atvejais atliktų Komisija. Pirkimų organizatoriaus pildomuose dokumentuose turi atsispindėti visa informacija, kurios būtų reikalaujama Komisijos protokole. [↑](#footnote-ref-1)
2. Reikalavimai tiekėjui – tiekėjų pašalinimo pagrindai, kvalifikacijos reikalavimai ir (arba) reikalaujami kokybės vadybos sistemos ir (arba) aplinkos apsaugos vadybos sistemos standartai. [↑](#footnote-ref-2)